Sparbu

**Sparbu** (sørsamisk: *Speerpe* eller *Speerbe*) er ei bygd og et tettsted i Steinkjer kommune, Trøndelag. Sparbu var en selvstendig kommune fram til 1964.

Bygda Sparbu utgjør sørdelen av Steinkjer, og grenser i sør mot Røra i Inderøy og mot Verdal.

## Navn
Sparbu (norrønt *Sparabú*) er et gammelt bygdenavn. Sisteleddet er *bú* 'bebodd område, bygd'. Betydningen av forleddet er omdiskutert, men det bør trolig settes i sammenheng med adjektivet *spar* 'knapp, knipen, sparsom'. Forleddet *Spara-* kan da best forklares som genitiv av et hypotetisk stedsnavn **Spari*. Inderøy er i dag en halvøy, men i tidligere tider må dette ha vært en ekte øy (før landhøyningen gjorde den landfast). Eidet mellom Borgenfjorden og Beitstadfjorden må da ha utgjort et trangt og grunt sund som var vanskelig å forsere med skip. Et navn **Spari* ('den trange og knipne') kan ha vært et talende navn på dette smale sundet. Navnet *Sparabú* kan i så fall tolkes som 'bygda som ligger ved/innenfor sundet **Spari*. Fylkesnavnet Sparbyggjafylki er laget sekundært til bygdenavnet.

Just Qvigstad registerte i 1893 det sørsamiske navnet med grov lydskrift: *ᶊperrbe.* Det skrives etter moderne ortografi som Speerpe eller Speerbe. Qvigstad skrev ofte sørsamisk tilnærmet det gamle nordsamiske bokspråket. Ustemte konsonanter med preaspirasjon skrives den dag i dag fremdeles uten h i nordsamisk, mens moderne sørsamisk ortografi skrives med h. Kirke er gærhkoe på sørsamisk, mens girku på nordsamisk, men begge ord har preaspirasjon på k. Stemte konsonanter som b representerte konsonanter uten preaspirasjon selv om de var ustemte. Sørsamisk hadde fra gammelt av ikke stemte konsonanter, men tospråklige samer begynte på et tidspunkt å introdusere det gjennom lånord. *ᶊperrbe* kan altså representere både Speerbe og Speerpe, men ikke Speerhpe.

## Historie
Blant kulturminner fra bygda kan nevnes Dalemspenna, Mære kirke fra 1100-tallet og gravfeltet ved Skei.

Sparbu kommune ble opprettet i 1837 ved innføringen av formannskapslovene. Ogndal kommune ble utskilt fra Sparbu i 1884, først under navnet *Skei*. 1. januar 1964 ble Sparbu, Beitstad, Egge, Kvam, Steinkjer, Stod og Ogndal slått sammen til dagens Steinkjer kommune. I 1953 hadde Sparbu herred 3&nbsp;721 innbyggere og et areal på 259&nbsp;km².

## Samfunn
Tettstedet Sparbu ligger ved E6, 13 km sør for Steinkjer sentrum. Grenda var tidligere kalt *Leira*, men navnet Sparbu festet seg da Sparbu stasjon ble etablert. Fram til andre verdenskrig var det stor aktivitet med meieri, bakeri, fryseri, torvstrøfabrikk, snekkerier osv. 

2 km nord for tettstedet Sparbu ligger tettstedet Mære med barneskole og Mære landbruksskole. Øst i bygda grenda Henning med Henning kirke og Leksdalsvatnet.

## Kjente sparbygger
*Sigrid Ekran, kjent fra TV-serien «Vi på Langedrag» og som hundekjører
* Balthazar Nicolai Garben, arkitekt og generalmajor
*Andreas Gjermstad, bonde og skuespiller
*Mona Juul, diplomat, var sentral i Osloprosessen 
*Kjell H. Mære, forfatter og journalist
*Hans Ystgaard, gårdbruker og politiker (Ap)
*Hans Magnus Ystgaard, bonde, dramatiker og museumsarbeider
*Ole Martin Ystgaard, professor ved NLH og sentral i utviklingen av Jarlsbergost
*Kristen B. Eik-Nes, hormonforsker
## Se også
* Liste over ordførere i Sparbu
## Referanser